PRINC คาดเปิด “รพ.พริ้นซ์ ศรีสะเกษ” เม.ย.64 ลุยขยายฐานลูกค้า-หนุนบุคลากรทำงานในบ้านเกิด
PRINC คาดเปิด "รพ.พริ้นซ์ ศรีสะเกษ" เม.ย.64 ลุยขยายฐานลูกค้า-หนุนบุคลากรทำงานในบ้านเกิด
9 ก.พ. 2564

นายธานี มณีนุตร์ ผู้ช่วยกรรมการผู้จัดการด้านงานพัฒนาธุรกิจ บริษัท พริ้นซิเพิล แคปิตอล จำกัด (มหาชน) หรือ PRINC เปิดเผยว่า ความคืบหน้าโรงพยาบาลพริ้นซ์ ศรีสะเกษ จังหวัดศรีสะเกษ หลังจากที่ได้มีการลงนามบันทึกความร่วมมือ (MOU) บริษัท ศรีสะเกษเมดิเทค จำกัด ซึ่งเป็นพันธมิตรร่วมทุนไปแล้ว ได้ก่อสร้างเกือบเสร็จสมบูรณ์แล้ว คาดว่าจะเปิดให้บริการประชาชนจังหวัดศรีสะเกษและจังหวัดใกล้เคียงได้ภายในเดือนเม.ย.64
สำหรับโรงพยาบาลพริ้นซ์ ศรีสะเกษ มีพื้นที่ 12 ไร่ ตั้งอยู่ อ.เมือง จ.ศรีสะเกษ ขนาด 59 เตียง นับเป็นโรงพยาบาลเอกชนแห่งที่ 2 ในเขตภาคตะวันออกเฉียงเหนือตอนล่างซึ่งมีการบริการด้านการแพทย์ที่โดดเด่นเฉพาะทางมากกว่า 20 สาขา ได้แก่ กุมารแพทย์ ให้บริการตลอด 24 ชั่วโมง, กุมารแพทย์เฉพาะทางด้านต่างๆ, แพทย์เฉพาะทางด้านโรคหัวใจ, โรคปอดและทางเดินหายใจ, โรคตา, โรคมะเร็ง, โรคทางเดินอาหาร, โรคทางระบบประสาทและหลอดเลือดในสมอง, ศัลยกรรมทั่วไปเฉพาะด้านศัลยกรรมเฉพาะทางโรคมะเร็งเต้านม, เฉพาะด้านศัลยแพทย์ทางเดินปัสสาวะ และนิ่วไต, เฉพาะด้านศัลยศาสตร์ตกแต่งและความงาม และบริการอื่น ๆ ที่หลากหลาย พร้อมด้วยอุปกรณ์การแพทย์ที่ทันสมัย นับเป็นโรงพยาบาลเอกชนทางเลือกใหม่เพื่อให้ชาวศรีสะเกษได้รับบริการทางการแพทย์ที่ดีในราคาที่เข้าถึงได้
ด้านนายสิริพงศ์ อังคสกุลเกียรติ กรรมการ บริษัท ศรีสะเกษเมดิเทค จำกัด ในฐานะพันธมิตรร่วมพัฒนา โรงพยาบาลพริ้นซ์ ศรีสะเกษ กล่าวว่า การมีโรงพยาบาลเอกชนชั้นนำแห่งใหม่เกิดขึ้นภายในจังหวัด นอกจากจะเป็นการเพิ่มทางเลือกให้ประชาชนในจังหวัดศรีสะเกษที่มีอยู่กว่า 1 ล้านคน ได้เข้าถึงการรักษาได้อย่างสะดวกแล้ว เชื่อว่าเป็นการช่วยแบ่งเบาความแออัดของโรงพยาบาลขนาดใหญ่ และเป็นทางเลือกการรักษาให้กับประชาชนในพื้นที่และจังหวัดใกล้เคียง รวมถึงประเทศเพื่อนบ้าน อาทิ กัมพูชา ทั้งยังเป็นการส่งเสริมให้บุคลากรทางการแพทย์ทำงานในจังหวัดบ้านเกิดของตนเอง มีรายได้ไม่ต่างจากการทำงานในเมืองใหญ่ มีเวลาดูแลครอบครัวเพิ่มมากขึ้น รวมถึงให้โอกาสบุคลากรที่ทำงานอยู่ต่างพื้นที่ได้มีโอกาสกลับมาทำงานที่บ้านเกิดของตนเองอีกด้วย
โดยปัจจุบันโรงพยาบาลในเครือ บริษัท พริ้นซิเพิล เฮลท์แคร์ จำกัด เปิดให้บริการรวม 11 แห่งใน 10 จังหวัด ได้แก่ โรงพยาบาล พริ้นซ์ สุวรรณภูมิ จังหวัดสมุทรปราการ โรงพยาบาลพริ้นซ์ ปากน้ำโพ 1 และ โรงพยาบาลพริ้นซ์ ปากน้ำโพ 2 โรงพยาบาลพริ้นซ์ อุทัยธานี จังหวัดอุทัยธานี โรงพยาบาลพิษณุเวช จังหวัดพิษณุโลก โรงพยาบาลพิษณุเวช อุตรดิตถ์ จังหวัดอุตรดิตถ์ โรงพยาบาลพิษณุเวช พิจิตร จังหวัดพิจิตร โรงพยาบาล ศิริเวชลำพูน จังหวัดลำพูน โรงพยาบาลวิรัชศิลป์ จังหวัดชุมพร โรงพยาบาลพริ้นซ์ ศรีสะเกษ และ โรงพยาบาลพริ้นซ์ อุบลราชธานี จังหวัดอุบลราชธานี